QORTI ĊIVILI – PRIM'AWLA Onor. Imħallef Dr. Neville Cranmer B.A., M.A. (Fin. Mandat ta' Inibizzjoni Numru 1123/2021 NC Bank Ċentrali ta' Malta vs. General Workers Union Digriet kamerali mogħti llum, it-Tlieta (3) ta' Awwissu 2021 Il-Qorti, Reġgħet rat ir-Rikors tal-Bank rikorrenti ppreżentat fit-23 ta' Lulju 2021 fejn ir-rikorrent talab li din il-Qorti żżomm lill-Union intimata milli: "twettaq u/jew tmexxi azzjonijiet industrijali bl-iskop jew bl-effett direttament jew indirettament li jitwaqqfu għal kollox jew in parti s- servizzi ta' sigurta' fil-binjiet tal-Bank Ċentrali ta' Malta". Rat id-Digriet tagħha tat-23 ta' Lulju 2021 fejn il-Qorti laqgħet it- talba proviżorjament, ordnat notifika tar-Rikors bi żmien għar- Risposta u appuntat ir-Rikors għas-smigħ għas-seduta tad-29 ta' Lulju 2021. Rat ir-Risposta tal-Union intimata ppreżentata fis-27 ta' Lulju 2021 fejn l-intimata opponiet għall-ħruġ tal-Mandat ta' Inibizzjoni u dan għal diversi raġunijiet hemm elenkati. Semgħet, fis-seduta tad-29 ta' Lulju 2021, is-sottomissjonijiet finali tad-difensuri tal-partijiet. Rat id-dokumenti eżebiti u l-atti proċesswali kollha ta' dan ir- Rikors. Ikkunsidrat Illi l-għan ta' talba għal ħruġ ta' Mandat ta' Inibizzjoni huwa dak li jżomm persuna milli tagħmel xi ħaġa li tista' tkun ta' ħsara jew preġudizzju lil parti li titlob il-ħrug tal-mandat. Bil-liġi jeħtieġ li biex ir-rikorrent ikun jistħoqqlu jikseb il-ħruġ ta' mandat bħal dak, huwa għandu juri s-segwenti:  li l-mandat huwa meħtieġ biex jitħarsu l-jeddijiet pretiżi minnu tant li bin-nuqqas ta' ħruġ tiegħu r-rikorrenti ser isofri preġudizzju; li r-rikorrent ikun jidher li għandu prima facie dawk il-jeddijiet.  Dawn l-elementi huma kumulativi u mhux alternattivi u jekk xi wieħed minnhom ma jirriżultax, il-Qorti għandha tiċħad it-talba għal ħruġ ta' mandat bħal dak. In oltre huma kriterji oġġettivi u fl- applikazzjoni tal-liġi dwar kif u meta għandu jinħareġ mandat, il- Qorti għandha tuża interpretazzjoni restrittiva. Dan għaliex il-ħruġ ta' Mandat ta' Inibizzjoni bħal kull mandat kawtelatorju jsir fi żmien meta l-pretensjoni ma tkunx għadha ġiet ġuridikament aċċertata u stabbilita. L-insenjament ta' dawn il-Qrati fil-kuntest ta' dak li ngħad hawn fuq huwa ċar u ben stabbilit. Il-Qorti tenfasizza illi kull eżami li tagħmel hi f'dan l-istadju jibqa' limitat għal dak li jidher mad- daqqa t'għajn, b'dana illi l-vertenza fil-mertu tibqa' riżervata għal dik il-Qorti li eventwalment tiġi adita bil-kawża. Ikkunsidrat Illi fir-Rikors jingħad, fost l-oħrajn, is-segwenti: "Illi huwa ċar li din l-inizjattiva tal-Union intimata biex twaqqaf dan is- servizz essenzjali biex taħdem l-istituzzjoni tal-Bank Ċentrali ta' Malta, bil-konsegwenza li ser tippreġudika serjament il-ħidma sħiħa ta' din l- istituzzjoni, qed issir merament b'rikatt biex taħrab mill-obbligi u l- kondizzjonijiet li aċċettat fil-ftehim kollettiv". Illi da parte tagħha, il-Union intimata fir-Risposta tagħha ssostni, fost l-oħrajn, hekk: "Illi għalhekk m'hemm ebda dubju li l-Union esponenti, meta ddikjarat in-notice relattiv għall-azzjonijiet tilwima u konsegwentement tat industrijali (anke f'kuntest li s-servizz m'huwiex wieħed essenzjali kif tiddefinixxi l-liġi) kienet qed teżerċita dritt sagrosant li għandha u konsegwentement m'hemm ebda bażi legali għala l-mandat odjern għandu jiġi milqugħ". Illi għalkemm huwa minnu li fi stadju ta' Mandat ta' Inibizzjoni din il-Qorti tal- pretensjonijiet tar-rikorrenti dan ma jfissirx li l-Qorti għandha toqgħod fl-għama sempliċement fuq dak li ddikjara il-Bank rikorrenti mingħajr ebda ombra ta' prova. Ikkunsidrat Illi l-Qorti tagħmel riferenza għal dak li ngħad minn din il-Qorti kif diversament preseduta f'digriet mogħti minnha fl-4 ta' Awwissu 2016 fl-atti tal-Mandat ta' Inibizzjoni bin-Numru 1038/2016 fl- ismijiet Air Malta plc vs. Airline Pilots Association (Malta) (ALPA) et, liema digriet ingħata in segwitu ta' rikors li minkejja li ma kienx kompletament identiku għal dak li jirrigwarda d-digriet odjern, pero' dak li ngħad mill-Qorti kif diversament preseduta japplika wkoll għal każ odjern. Ingħad is-segwenti: tagħmel biss eżami prima jeħtiġielha "Illi minn eżami tar-riżultanzi fuq sintetikament esposti għandu jkun paċifiku li dak li s-soċjeta' rikorrenti qegħda titlob mill-intimati – senjatament li tinibihom milli jaġixxu fil-liberta' fil-limiti tal-ftehim kollettiv de quo u tal-Kap. 452 fuq riferit – effettivament imur lil hemm mil-limiti tal-liġi industrijali u jistraripa fil-limiti ferm aktar serji u onerużi tad-drittijiet fundamentali u kostituzzjonali tal-intimati naxxenti mill-Artikolu 11 tal-Konvenzjoni u l-Artikolu 42 tal-Kostituzzjoni. [...] Illi kieku dak mitlub mis-soċjeta' rikorrenti jiġi avallat, ikunu qed jitpoġġew limitazzjonijiet serjissimi fuq id- drittijiet fundamentali tal-intimati liema limitazzjonijiet ma jsibu l-ebda skontru fil-liġijiet de quo u għalhekk, ma jistgħux jintlaqgħu". Illi filwaqt li l-Qorti m'hijiex tal-fehma li s-servizz li jsir riferenza għalih fir-rikors promutur huwa wieħed essenzjali hekk kif premess mill-Bank rikorrenti, il-Qorti tagħmel tagħha l-insejament tal-Qorti kif diversament preseduta f'digriet mogħti minnha fl-10 ta' Lulju 2020 fl-atti tal-Mandat ta' Inibizzjoni bin-Numru 827/2020 fl-ismijiet Malta Air Traffic Services (MATS) Limited vs. Malta Air Traffic Controller's Association (MATCA). F'dan id-digriet, il-Qorti kif diversament preseduta, filwaqt li ddikjarat li s-servizz f'dak il-mandat kien wieħed essenzjali, qalet ukoll is-segwenti: "Jibda biex jingħad illi s-servizz soġġett għal dan il-mandat hu wieħed essenzjali u għalhekk ma jistax jitwaqqaf. Daqstant ieħor hu prinċipju rilevanti illi trade union għandha kull dritt li toħrog direttivi speċjalment fejn ġia hemm avviż ta' tilwima industrijali u ma titneżżax mill- funzjoni ewlenija tagħha li tħares il-jeddijiet tal-membri tagħha fl-interess tagħhom sakemm mhux għal raġunijiet gravi jew serji. Is-soċjeta' rikorrenti qed tipprova trażżan lil Union milli tieħu kwalsiasi azzjoni ulterjuri wara l-avviż li ngħata ta' tilwima f'isem il-membri tagħha biex ix-shift jerġa' jmur lura għal dak li kien qabel il-miżuri fil-bdil tax-shift maqbul bejn il-partijiet b'konsegwenza tal-Covid 19." [emfażi miżjuda] In oltre, il-Qorti taqbel ma' dak dikjarat fir-Risposta tal-Union intimata fejn qalet is-segwenti: "Illi l-Union esponenti tirrileva li kien jinkombi fuq l-istess Bank rikorrent li jipprova sal-grad rikjest mil-ligi l- preġudizzju irrimedjabbli abbażi tal-azzjonijiet industrijali u dan stante li min jallega irid neċessarjament jipprova". Illi l-Qorti tinnota li ma jirriżultalhiex li l-Bank rikorrenti għandu jedd prima facie u li l-mandat huwa meħtieġ sabiex jitħarsu l- jeddijiet tiegħu. Decide Għal dawn il-motivi, il-Qorti taqta' u tiddeċiedi billi tirrevoka contrario imperio d-Digriet tagħha tat-23 ta' Lulju 2021 u tiċħad it- talba għall-ħruġ tal-Mandat ta' Inibizzjoni bin-Numru 1123/2021 fil-konfront tal-Union intimata. Bl-ispejjeż ta' dawn il-proċeduri kontra l-Bank rikorrenti. _________________________ Onor. Dr. Neville Cranmer Rakban _________________________ Alexia les Deputat Reġistratur